Herrie oor Feed a Child-advertensieSkermskoot uit die advertensie Die advertensie volg onderaan die berig. Die organisasie Feed a Child het hewige reaksie uitgelok met sy televisie-advertensie waar ŉ wit vrou ŉ swart kind “voer”. Die advertensie, wat ook op YouTube te sien is, wys hoe die vrou die swart kind “versorg” deur vir hom allerhande soorte kos te voer. Uiteindelik verskyn die woorde op die skerm: “Die gemiddelde troeteldier eet beter as miljoene kinders. Help om ŉ honger kind kos te gee.” Volgens Arnau van Achterbergh, besturende direkteur van die organisasie, spits die organisasie hom daarop toe om ondersteuning te bied aan kinders wat honger ly weens armoede en wanvoeding in Suid-Afrika. “Ons hoofdoel is om mense bewus te maak van die feit dat daar duisende kinders is wat nie eers toegang het tot een maaltyd per dag nie,” het Van Achterbergh aan Maroela Media gesê. Hy voeg by die organisasie het doelbewus die advertensie só vol emosie gemaak om die noodsaaklike bewustheid te kweek. “Dit was glad nie ons doel om aanstoot te gee nie,” het hy bygevoeg. Jaco Strydom van ECHO, ’n geloofsgemeenskap wat geleenthede en ondersteuning bied aan jongmense in nood en probeer om weer die eenvoud van kerkwees te herontdek, sê dit lyk vir hom soos ‘n baie doeltreffende advertensie. “Dit skok ’n mens nogal,” het Strydom aan Maroela Media gesê. “Partykeer is die een wat rassisme oral sien, die eintlike rassis, ons is mos maar almal bietjie blind vir onsself? Meeste van die meer as 4 miljoen weeskinders in Suid Afrika is swart. Dis ’n feit.” Van Achterbergh sê die kommentaar wat hulle tot dusver ontvang het was hoofsaaklik positief. Hier volg van die kommentaar wat die organsisasie ontvang het. Let asseblief daarop dat van die kommentaar deur Maroela Media vertaal is. Hennika Burger het geskryf: “Dit bring die boodskap goed oor. Soms is die situasie omgekeer – maar die beginsel bly staan… miljoene kinders gaan honger. Seën vir die organisasie.” [sic] TheLynx73 skryf: “Jy hoef nie vir die advertensie om verskoning te vra nie, Arnau. Dit dra ŉ sterk boodskap oor en verdien nie om op die ras van die karakters beoordeel te word nie.” [oorspronklike kommentaar vertaal] Charles Meyer: “Baie doeltreffende advertensie, maar in Suid-Afrika waar alles ŉ rasse-debat word, sal dit ŉ goeie idee wees om ŉ ‘reeks’ soortgelyke advertensies te hê.” [oorspronklike kommentaar vertaal] Charmaine Gxilishe: “Aaklige advertensie, so wreed en ontstellend. Dit is ŉ belediging vir kinders en die spesifieke rasse. Julle kon ŉ regte hond gebruik het om klem op die storielyn te plaas. Julle het ŉ interessante besluit geneem deur ŉ wit vrou en ŉ swart kind te gebruik. Ek het so afkeur en julle het geen respek vir die menslike ras nie.” [oorspronklike kommentaar vertaal] Martin van der Walt: “Dit is nie die waarheid nie. Dit wys wit mense is altyd ryk en onderdruk die Afrika-kinders. Hierdie advertensie is rassisties en moet verwyder word en verbied word en nie meer gewys word nie.” [oorspronklike kommentaar vertaal] Op Twitter skryf die gebruiker ‏@toinettelab: #FeedAchild advertensie is briljant. Dit stel die feite en laat mense as ŉ gevolg daarvan ongemaklik voel. [oorspronklike kommentaar vertaal] ‏@PoundSA skryf: Daardie #feedachild advertensie is so walglik. Iemand moet iets doen. [oorspronklike kommentaar vertaal] Indien persone direk met die organisasie in verbinding wil tree, kan hulle ŉ e-pos stuur na [email protected] Mense wat ŉ bydrae wil lewer kan die woord “child” na 40014 SMS. Elke SMS kos R20 of klik hier vir meer besonderhede. http://youtu.be/qkR_MXdwkqk